b'\n_START_ARTICLE_\nPierluigi Collina\n_START_SECTION_\n\xc5\xbdivljenjepis\n_START_PARAGRAPH_\nPierluigi se je kot edini otrok rodil mami Luciani in o\xc4\x8detu Elii leta 1960 v Bologni. O\xc4\x8de Elia, je bil zaposlen v lokalni izpostavi italijanske gospodarske zbornice v Bologni, mati Luciana je bila pred upokojitvijo u\xc4\x8diteljica razrednega pouka v osnovni \xc5\xa1oli. _NEWLINE_Pierluigi se je v mladosti bolj kot nogometu posve\xc4\x8dal ko\xc5\xa1arki, ki jo je aktivno igral do srednje \xc5\xa1ole. V srednji \xc5\xa1oli se je za\xc4\x8del bolj zanimati za nogomet, \xc4\x8deprav ni nikoli dosegel pomembnej\xc5\xa1ih rezultatov v tem \xc5\xa1portu. Cerkveni nogometni klub Don Orione je bil prvi in predzadnji, katerega \xc4\x8dlan je bil Pierluigi Collina. Ob koncu gimnazije je \xc2\xbbprestopil\xc2\xab\xc2\xa0v Pallavicini, prav tako majhen in nepomemben klub iz Bologne.\n_START_SECTION_\n\xc5\xa0tudijska leta in selitev v Viareggio\n_START_PARAGRAPH_\nLeta 1984 je Pierluigi Collina diplomiral na Ekonomski fakulteti v Bologni, isto\xc4\x8dasno pa je za\xc4\x8del kariero nogometnega sodnika v tretji italijanski ligi. Na fakulteti je spoznal bodo\xc4\x8do \xc5\xbeeno Gianno. Nekaj let sta \xc5\xbeivela v Bologni, nato pa sta se poro\xc4\x8dila in leta 1991 preselila v Viareggio, kjer z dvema h\xc4\x8derkama \xc5\xbeivita \xc5\xa1e danes._NEWLINE_Takrat je Collina delal kot ekonomist v lokalnem podjetju, ki se ukvarja z ra\xc4\x8dunovodskimi storitvami. Septembra 1995 je \xc5\xbee redno sodil v prvi italijanski ligi.\n_START_SECTION_\nKariera nogometnega sodnika\n_START_PARAGRAPH_\nTri leta je bil Collina sodnik v obmo\xc4\x8dni in regijski ligi, v Bologni in okolici. Zaradi talenta in karizme je hitro napredoval._NEWLINE_V sezoni 1987/1988 je sodil tekme tretje italijanske lige, po treh letih v najni\xc5\xbeji profesionalni ligi v Italiji pa je ve\xc4\x8d kot uspe\xc5\xa1no opravil \xc5\xa1e \xc5\xa1olanje za sodnika z A in B licenco. Kasneje je vodil 38 tekem v ligi C1 in 22 tekem v ligi C2 (bolj\xc5\xa1a in slab\xc5\xa1a tretja italijanska liga), kar je bilo dovolj, da je lahko nadaljeval kariero v drugi ligi. Ta je v Italiji po zahtevnosti prakti\xc4\x8dno enaka elitni Serie A. Leta 1990 je sodeloval na poletnem kampu Sportilia, kjer se vsako sezono zberejo najbolj\xc5\xa1i italijanski nogometni sodniki. _NEWLINE_15. decembra 1991 je vodil prvo tekmo v \xc2\xbbSerie A\xc2\xab. V Veroni je sodil sre\xc4\x8danje med istoimenskim doma\xc4\x8dim prvoliga\xc5\xa1em in Ascolijem. Do konca sezone 1991/1992 je Collina zbral kar osem tekem med najbolj\xc5\xa1imi italijanskimi klubi, kar je \xc5\xa1e vedno rekordno \xc5\xa1tevilo za sodnika, ki je imel status prvokategornika \xc5\xa1ele prvo sezono._NEWLINE_V sezoni 1995/1996 se je za\xc4\x8del njegov \xc2\xbbprodor\xc2\xab\xc2\xa0v Evropo. Po vsega 43 odsojenih tekmah italijanske prve lige (v \xc5\xa1tirih sezonah) ga je namre\xc4\x8d doletela \xc4\x8dast, brez katere danes zagotovo ne bi bil ikona sodobnega nogometa. Italijanska nogometna zveza ga je predlagala sodni\xc5\xa1ki organizaciji pri Mednarodni nogometni zvezi (FIFA) kot najbolj nadarjenega sodnika Italije. FIFA je preu\xc4\x8dila njegove tekme in mu podelila status mednarodnega sodnika._NEWLINE_Prvo mednarodno tekmo je Collina sodil v Ankari, kjer je 8. marca 1995 vodil finale svetovnih voja\xc5\xa1kih iger med Tur\xc4\x8dijo in Francijo. Prvo tekmo evropskega pokala je sodil \xc5\xbee julija istega leta, ko je vodil tekmo pokala intertoto med Karlsruher SC in Sheffieldom, dva meseca kasneje pa je bil delegiran tudi na prvo tekmo pokala UEFA. Takrat je v bolgarskem Plovdivu sodil na dvoboju Botev \xe2\x80\x93 Sevilla._NEWLINE_Kasneje je sodil tudi na olimpijskih igrah Atlanti. V Sloveniji je Collina sodil enkrat in sicer na tekmi med Mariborom Pivovarno La\xc5\xa1ko in tur\xc5\xa1kim podprvakom Be\xc5\xa1ikta\xc5\xa1em. Tekma je bila 27. avgusta leta 1997 v Ljudskem vrtu. Tekmo so s 3:1 dobili Turki in se uvrstili v zadnji predkrog kvalifikacij za ligo prvakov. Na sojenje Colline ni bilo pripomb.\n_START_SECTION_\nKonec kariere\n_START_PARAGRAPH_\nStarostna omejitev Mednarodne nogometne zveze, ki je bila v preteklosti 48 let, je sedaj zaradi ve\xc4\x8dje konkurence in bolj\xc5\xa1e telesne pripravljenosti sodnikov pri 45 letih. Tako je bilo evropsko prvenstvo v nogometu 2004 zadnji turnir na katerem je sodil Pierluigi Collina. Kasneje je italijanska nogometna zveza samovoljno dvignila starostno mejo za sodnike na 46 let, kar pa je spro\xc5\xbeilo spor s FIFO. Collina se je tako upokojil leta 2006. Zadnja tekma, ki jo je sodil je bila dobrodelna tekma Soccer Aid, ki jo je vodil maja 2006.\n_START_SECTION_\nZanimivosti\n_START_PARAGRAPH_\nZna\xc4\x8dilna ple\xc5\xa1a Pierluigija Colline je posledica bolezni (alopecia generalisata), zaradi katere je konec osemdesetih let 20. stoletja izgubil vse lase in dlake.'